בס"ד, י"ט באלול תשע"ט **דף מקורות לעיון ולהעמקה, הרב אודי שורץ**

פתיחה למסכת מעילה

**א. מיפוי וסקירה**

**ויקרא כ"ב:** "(יב) וּבַת כֹּהֵן כִּי תִהְיֶה לְאִישׁ זָר הִוא בִּתְרוּמַת הַקֳּדָשִׁים לֹא תֹאכֵל: (יג) וּבַת כֹּהֵן כִּי תִהְיֶה אַלְמָנָה וּגְרוּשָׁה וְזֶרַע אֵין לָהּ וְשָׁבָה אֶל בֵּית אָבִיהָ כִּנְעוּרֶיהָ מִלֶּחֶם אָבִיהָ תֹּאכֵל וְכָל זָר לֹא יֹאכַל בּוֹ: ס (יד) וְאִישׁ כִּי יֹאכַל קֹדֶשׁ בִּשְׁגָגָה וְיָסַף חֲמִשִׁיתוֹ עָלָיו וְנָתַן לַכֹּהֵן אֶת הַקֹּדֶשׁ: (טו) וְלֹא יְחַלְּלוּ אֶת קָדְשֵׁי בְּנֵי יִשְׂרָאֵל אֵת אֲשֶׁר יָרִימוּ לַה': (טז) וְהִשִּׂיאוּ אוֹתָם עֲוֹן אַשְׁמָה בְּאָכְלָם אֶת קָדְשֵׁיהֶם כִּי אֲנִי ה' מְקַדְּשָׁם:".

**ויקרא ה':** "(יד) וַיְדַבֵּר ה' אֶל מֹשֶׁה לֵּאמֹר: (טו) נֶפֶשׁ כִּי תִמְעֹל מַעַל וְחָטְאָה בִּשְׁגָגָה מִקָּדְשֵׁי ה' וְהֵבִיא אֶת אֲשָׁמוֹ לַה' אַיִל תָּמִים מִן הַצֹּאן בְּעֶרְכְּךָ כֶּסֶף שְׁקָלִים בְּשֶׁקֶל הַקֹּדֶשׁ לְאָשָׁם: (טז) וְאֵת אֲשֶׁר חָטָא מִן הַקֹּדֶשׁ יְשַׁלֵּם וְאֶת חֲמִישִׁתוֹ יוֹסֵף עָלָיו וְנָתַן אֹתוֹ לַכֹּהֵן וְהַכֹּהֵן יְכַפֵּר עָלָיו בְּאֵיל הָאָשָׁם וְנִסְלַח לוֹ:".

**א. יסוד ואופי הדין – כיצד מועלין?**

1. ביאור המונח "מעילה" – הוצאה מרשות, פגם, הנאה, שינוי וכו'. *(מעילה, פרק ה')*

2. מעילה בשוה פרוטה. *(מעילה, פרק ד')*

3. בין זדון לשגגה (מח' תנאים סנהדרין דף פ"ג, ומח' הראשונים בדבר המקור לאיסור מעילה במזיד).

4. מועל אחר מועל, מעילה על ידי אחר, ודין שליח לדבר עבירה. *(מעילה, פרק ו')*

**ב. היקף הדין – במה מועלין?** *(מעילה פרקים א'-ג')*

1. קדשי מזבח וקדשי בדק הבית.

2. קדשי קדשים וקדשים קלים.

3. קודם כפרה ולאחר כפרה, ודין מעילה כאשר "נעשית מצוותו".

4. קדשים שנפסלו.

5. "ספיחי" הקדשים: ולד, תמורה, חלב, ביצים וכו'.

6. הלכות נוספות: קדשים שאין בהם מעילה אך יש בהם איסור הנאה \ קדשים שיש בהם מעילה מדרבנן.

**ג. מה דין המועל?** *(בבא קמא דף קי"א, כריתות דף כ"ב ודף כ"ו ועוד)*

1. במזיד: לוקה ומשלם.

2. בשוגג: קרן, חומש ואשם, והזיקה ביניהם. דמי הקדש – להקדש; דמי קורבן – לקורבן.

3. ספק מעילות – מח' תנאים בדין אשם תלוי.

4. מעילה המוציאה לחולין.

**ב. מ,ע,ל**

1. **תרגום אונקלוס ויקרא, ה' ט"ו:** "אנש ארי ישקר שקר ויחוב בשלו מקודשיא דה' ".
2. **רש"י שם:** "כי תמעל מעל - אין מעילה בכל מקום אלא שינוי, וכן הוא אומר (דה"א ה כה) וימעלו באלהי אבותיהם ויזנו אחרי אלהי עמי הארץ, וכן הוא אומר בסוטה (במדבר ה יב) ומעלה בו מעל".
3. **אבן עזרא שם:** "תמעל מעל דבר שנתכסה עליו, מגזרת מעיל".
4. **רש"ר הירש שם:** "כי תמעל מעל: "מעל" קרוב ל"מעיל"; וכעין זה "בָגד" קרוב ל"בֶגֶד" ... בגד הוא לבוש האדם; בגידה היא הפרת אמונים בעניינים אנושיים כלליים. מעיל הוא לבוש הכהן הגדול; מעילה היא הפרת אמונים בענייני קדושה וכהונה".
5. **ויקרא ה' (ראה במדבר ה', ו'):** "(כ) וַיְדַבֵּר ה' אֶל מֹשֶׁה לֵּאמֹר: (כא) נֶפֶשׁ כִּי תֶחֱטָא וּמָעֲלָה מַעַל בַּה' וְכִחֵשׁ בַּעֲמִיתוֹ בְּפִקָּדוֹן אוֹ בִתְשׂוּמֶת יָד אוֹ בְגָזֵל אוֹ עָשַׁק אֶת עֲמִיתוֹ:". **תרגום אונקלוס שם:** "אנש ארי יחוב וישקר שקר קדם יי ויכדיב בחבריה".
6. **רש"י שם:** "נפש כי תחטא - אמר ר' עקיבא מה תלמוד לומר ומעלה מעל בה', לפי שכל המלוה והלוה והנושא והנותן אינו עושה אלא בעדים ובשטר, לפיכך בזמן שהוא מכחש מכחש בעדים ובשטר, אבל המפקיד אצל חבירו אינו רוצה שתדע בו נשמה אלא שלישי שביניהם, לפיכך כשהוא מכחש, מכחש בשלישי שביניהם".
7. **דברים ל"ב, נ"א:** "עַל אֲשֶׁר מְעַלְתֶּם בִּי בְּתוֹךְ בְּנֵי יִשְׂרָאֵל בְּמֵי מְרִיבַת קָדֵשׁ מִדְבַּר צִן עַל אֲשֶׁר לֹא קִדַּשְׁתֶּם אוֹתִי בְּתוֹךְ בְּנֵי יִשְׂרָאֵל". **תרגום אונקלוס שם:** "על דשקרתון במימרי בגו בני ישראל".
8. **רש"י שם:** "על אשר מעלתם בי - גרמתם למעול בי".
9. **במדבר ה', י"ב:** "דַּבֵּר אֶל בְּנֵי יִשְׂרָאֵל וְאָמַרְתָּ אֲלֵהֶם אִישׁ אִישׁ כִּי תִשְׂטֶה אִשְׁתּוֹ וּמָעֲלָה בוֹ מָעַל". **תרגום אונקלוס שם:** "גבר גבר ארי תסטי אתתיה ותשקר ביה שקר".
10. **ויקרא כ"ו, מ':** "וְהִתְוַדּוּ אֶת עֲוֹנָם וְאֶת עֲוֹן אֲבֹתָם בְּמַעֲלָם אֲשֶׁר מָעֲלוּ בִי וְאַף אֲשֶׁר הָלְכוּ עִמִּי בְּקֶרִי". **תרגום אונקלוס שם:** "ויודון ית חוביהון וית חובי אבהתהון בשקרהון דשקרו קדמי".

**ג. יסוד דין מעילה**

1. **מעילה, דף י"ח:** "הנהנה מן ההקדש שוה פרוטה, אף על פי שלא פגם - מעל, דברי ר"ע: וחכ"א: כל דבר שיש בו פגם - לא מעל עד שיפגום, ושאין בו פגם - כיון שנהנה מעל. כיצד: נתנה קטלא בצוארה, טבעת בידה, שתה בכוס של זהב, כיון שנהנה - מעל. לבש בחלוק, כסה בטלית, ביקע בקרדום - לא מעל עד שיפגום ... ת"ר: נפש - אחד היחיד ואחד הנשיא ואחד המשיח, כי תמעל מעל - אין מעל אלא שנוי, וכן הוא אומר איש איש כי תשטה אשתו ומעלה בו מעל, ואומר וימעלו באלהי אבותיהם ויזנו אחרי הבעלים".
2. **תוספות שם:** "ואומר וימעלו באלהי אבותיהם ויזנו אחרי הבעלים - תימה מאי ואומר וי"ל דאי מסוטה ה"א דדוקא נהנה דומיא דסוטה שנהנית מן העבירה, אבל שינוי בלא הנאה כגון מעות דהקדש דמוציא לחולין שלוקח בהם חפץ לעצמו או כדתנן במתני' גבי אבן או קורה של הקדש נתנה לחבירו הוא מעל דאין גופו נהנה מן ההוצאה עצמו אימא דאין בזה מעילה קמ"ל מעילה דגבי עבודת כוכבים דהוי שינוי רשות בלא הנאה, שמשנה עצמו מרשות הקדוש ברוך הוא ומעבודתו לרשות עבודת כוכבים דאינו נהנה בזה אף אני אביא במעילה כשמשנה מרשות הקדש לרשות הדיוט כגון מוכר ונותן ומשאיל חפצים של הקדש להדיוט שמעל אף על פי שאינו נהנה. וא"ת ולייתי מעילה דגבי עבודת כוכבים ולשתוק מסוטה וי"ל דאיצטריך מסוטה לאשמועינן דאפילו בלא שינוי רשות כגון גזבר של הקדש אפ"ה אם נהנה מעל ואפי' בלא פגם ... וי"ל דמכל מקום סלקא דעתך אמינא דעיקר קפידא דקרא לאו משום שינוי רשות אלא אפגמא ופסידא דהקדש קפיד רחמנא ואם כן אפילו בלא שינוי רשות נמי סלקא דעתך אמינא לחיובי להכי אצטריך תרומה לחלק כך דקדק משי"ח".
3. **נתיבות המשפט – ביאורים, כ"ח ס"ק ב'[[1]](#footnote-1):** "אך החילוק הוא מבואר, דשאני התם בפסחים דהוא קדושת דמים, ומעילה דקרן וחומש הוא משום גזילת הקדש, כמו שכתבו התוס' בכתובות דף ל' [ע"ב] בד"ה זר שאכל תרומה וז"ל: "אבל קרן וחומש של הקדש אינו משום כפרה, אלא משלם ממון שגזל הקדש" ומשום הכי בעינן שיהיה בר דמים. מה שאין כן הכא מיירי בקדושת הגוף דמעילה דידה לא תליא בדמים כלל ... ובקדושת הגוף חייב אפילו במקום דלאו בר דמים, ודאי דלאו משום גזילת הקדש הוא רק משום כפרה כמו בתרומה".
4. **חידושי הגר"ח הלוי, מעילה ח' א':** "וע"כ נראה לומר, דבאמת לא שייך למילף כלל שאר איסורין מגזל, מלבד דאיסורא מממונא לא ילפינן, אלא דבפועל לא דהותר איסור גזל, כי אם דעל ידי זה דהתירה התורה לפועל לאכול בקמת חבירו ממילא אין זה גזל כלל ... והא דאצטריך קרא דרעך למעוטי הקדש, נראה דהוא משום דהך איסורא דמעילה דרשינן במעילה דף י"ח [ע"א] כי תמעל מעל אין מעל אלא שינוי, דמבואר בזה דכל יסוד איסור מעילה הוא משום דין גזל הקדש, וכן מוכח מהא דמעילה שיעורו בפרוטה וצירף את המעילה לזמן מרובה ואכילתו ואכילת חבירו מצטרפין, אשר כל זה הוא משום דדין גזלה ביה, ולהכי הוא דמצטרף בכל גווני, ושיעורו בפרוטה כדין גזל. אשר לפי זה יש לומר, דבפועל דנתנה לו התורה רשות לאכול, ויש לו זכות אכילה, א"כ ממילא דאין כאן מעילה כלל, כיון דבזכייתו קאכיל, ומופקע גם מגזל הקדש כמו מגזל הדיוט, והיה צריך להיות דגם בהקדש נוהג דין היתר פועל כמו בהדיוט, ועל זה הוא דבא הקרא דרעך למעוטי הקדש ... ובאמת נראה, דאפילו אם נימא דמעילת הנאה אינה מדין גזל הקדש, ג"כ ניחא כמו שכתבנו, דמ"מ הא ודאי דהפקעת דין מעילה שייכא לדין ממון, ושעל ידי זה שיש להפועל זכות אכילה שפיר נוכל לומר דעל ידי זה יופקע איסור הקדש מיניה, כיון דברשות קאכיל, ויש לו זכות על אכילתו. אלא דגם זה ודאי דאיסורו הוא משום גזלה, ומחוור היטב כמו שכתבנו ... ונראה דכל עיקר איסורא דנהנה דמעילה הוא רק מדין גזלת הקדש".
5. **שיעורי הרא"ל לפרק השואל, בעניין תשלומים בהדיוט ובהקדש:** "שאלת ההשוואה בין הדיוט לבין הקדש, שבה נגענו, קשורה לשאלה מרכזית בדיני מעילה - מהו האופי של חיוב מעילה? בעניין זה נציג שלוש אפשרויות: 1. מעילה היא גזל גבוה; 2. מעילה היא סוג של איסורי הנאה; 3. מעילה היא דין של הסטה מייעוד. האפשרות הראשונה היא הנפוצה ביותר ... מי שחידד את האפשרות הזו באופן קיצוני, הוא הגר"ח בחיבורו. הגר"ח שולל חלוקות פנימיות בין סוגי המעילה, וקובע שגם מעילת הוצאה וגם מעילת הנאה מבוססות על היסוד של גזל ... ניתן, כמובן, להציע את החילוק המתבקש בין מעילת הוצאה לבין מעילת הנאה. מעילת הוצאה תידון כגזל, ואילו מעילת הנאה תידון כמעין איסורי הנאה. אלא שכאמור לעיל - הגר"ח קיצוני לעמדתו, והוא רואה בכל סוגי המעילה סניף של גזל. בקוטב הנגדי ניצב האור שמח, והוא מאפיין גם את מעילת ההוצאה כסוג של איסורי הנאה. את הבנתו בונה ר' מאיר שמחה על פירוש המשניות של הרמב"ם. ביחס למשנת 'נטל אבן או קורה' במעילה יט:, אותה מפרש הרמב"ם מדין מעילת הנאה, מסיק האור שמח כדלהלן (אור שמח, מעילה ו' ט'): "... ואין בכל דברי רבינו מעילה דהוצאה מרשות לרשות שחדשו רבותינו בתוספות, רק נהנה ופגם, דכן משמע כולא ברייתא דתו"כ דמביא בתלמודין..." ... גוון נוסף שנפוץ באחרונים הוא החילוק שבין מעילה בקדשי מזבח ובין מעילה בקדשי בדק הבית. הנתיבות בסימן כ"ח סק"ב סבור שמעילה בקדשי מזבח היא דין של איסורי הנאה, ואילו מעילה בקדשי בדק הבית היא סניף של גזל.

ניתן להעלות הבנה נוספת, שנוסחה כאפשרות השלישית לעיל. אפשרות זו אינה מחפשת גזל או הנאה, כיסוד למעילה. אלא פשוט קובעים שכל הסטה של חפצי הקדש מייעודם למטרה אחרת, נחשבת למעילה. מעילה, בתמציתה, היא שינוי הייעוד, גם אם לא מעורבים בכך יסודות של איסורי הנאה או גזל. ומדברי הגמרא במעילה (דף י"ח) נוכל ללמוד את ההבנה הזו: "כי תמעל מעל - אין מעל אלא שנוי".

1. אחרונים העירו שההבחנה בין קדושת דמים וקדושת הגוף רמוזה כבר בתוספות ישנים בכריתות דף י"ג עמוד ב', לעניין איסור מעילה בנותר שלכאורה אין בו שוה פרוטה. וראה על כך בהרחבה בקהלות יעקב מעילה, סימן א', שקישר בין דיון זה ובין השאלה העקרונית של אופי הבעלות הממונית שיש להקדש בקדשי בדק הבית ובקדשי מזבח. [↑](#footnote-ref-1)